廣東省博物館

廣東省博物館（英文：Guangdong Provincial Museum）係廣東廣州嘅省級綜合博物館，響珠江新城。 歷史 文明路舊館 1957年7月19號，廣東省博物館籌備委員會成立，負責決定博物館選址同收集文物。籌委會提出過好多個選址方案，無一合適，卒之由廣東省委書記陶鑄定喺文明路，舊廣東貢院大鐘樓以東、廣場以北、天文台以南嘅位置。原先計劃起3棟樓，其中主樓坐西向東，重有兩棟副樓分別喺南邊同北邊，拼埋一齊似U字，開口向東。南副樓喺1958年開始起，1959年上半年竣工。淨低主樓同北副樓因為冇錢一路都冇起。1980年代尾，拆除舊樓，起新嘅陳列大樓，1992年10月落成。 珠江新城館 2003年，廣東省政府決定投資8.8億人民幣，喺珠江新城起廣東省博物館新館。政府舉辦國際邀請競賽來徵集建築方案設計，有美國、奧地利、日本、荷蘭、英國等8個國家10間國際建築設計公司參加，最後揀咗香港許李嚴建築師有限公司嘅設計方案「珍寶容器」。2004年12月12號開始起新館，2010年5月18號正式開放。 新大樓個款好似一個「寶盒」噉，主體建築四周圍都係草皮。入口附近嘅建築距離地面有23米，草皮鋪到上去。一入大樓就係一個面積有6000平方米嘅中央大廳，有38米咁高，用咗光棚來整，幾有嶺南嘅建築特色。博物館建築重用咗「剪力牆植入型混凝土巨型筒體-鋼架懸吊結構」，個展廳入面一條柱都冇。。 開放時間 博物館星期二至星期日期早9：00－下晝5：00開門，逢星期一休息（法定節假日同特殊情況除外），公眾需憑有效證件領取參觀飛先可以進入。 交通 地鐵 3號綫5號綫：珠江新城站 APM：大劇院站 參考 出面網頁 廣東省博物館嘅官方網站 廣東省博物館嘅新浪微博 廣東省博物館嘅豆瓣小站 廣東省博物館嘅微信公眾號